
BIRŠTONO SAVIVALDYBĖS TURTO VALDYMO, NAUDOJIMO IR DISPONAVIMO JUO TVARKOS APRAŠAS
 

I. BENDROSIOS NUOSTATOS
 
1. Birštono savivaldybės turto valdymo, naudojimo ir disponavimo juo tvarkos aprašas (toliau – Aprašas) reglamentuoja Birštono savivaldybei nuosavybės teise priklausančio turto, taip pat valstybės turto, valdomo patikėjimo teise, valdymo, naudojimo ir  disponavimo juo sąlygas ir tvarką.
2. Pagrindinės Apraše vartojamos sąvokos:
2.1. Savivaldybė – Birštono savivaldybė;
2.2. Taryba – Birštono savivaldybės taryba, įgyvendinanti Savivaldybės turto savininko teises ir pareigas;  
2.3. turtas – materialiosios, nematerialiosios ir finansinės vertybės;
2.4. ilgalaikis materialusis turtas – turtas, kuris naudingai eksploatuojamas ilgiau negu vienus metus ir jo  įsigijimo vertė ne mažesnė už Vyriausybės nustatytą vertę;
2.5. trumpalaikis materialusis turtas – turtas, kuris yra  naudingai eksploatuojamas ne ilgiau kaip vienus metus arba kurio įsigijimo vertė yra mažesnė už Vyriausybės nustatytą minimalią viešojo sektoriaus subjekto ilgalaikio materialiojo turto vertę, išskyrus nekilnojamąjį turtą, kilnojamąsias kultūros vertybes, kitas vertybes, transporto priemones, šaunamuosius ginklus (išskyrus vienkartinio naudojimo), priskiriamus prie ilgalaikio materialiojo turto neatsižvelgiant į jų vertę (įsigijimo (pasigaminimo) savikainą); 
2.6. turto valdymas – teisė įstatymų nustatyta tvarka daryti turtui fizinį ir ūkinį poveikį;
2.7. turto naudojimas – naudingųjų turto savybių taikymas naudotojo poreikiams tenkinti;
2.8. disponavimas turtu – teisė turtą parduoti, kitaip perleisti, taip pat išnuomoti, įkeisti arba kitokiu būdu keisti jo teisinę būklę;
2.9. turto patikėjimo teisė – savivaldybės institucijos, įmonės, įstaigos ir organizacijos teisė savo įstatuose (nuostatuose), taip pat savivaldybės įmonių, įstaigų, organizacijų veiklą reglamentuojančiuose norminiuose aktuose nustatyta tvarka ir sąlygomis valdyti, naudoti Savivaldybės ir valstybės perduotą turtą ir disponuoti juo nepažeidžiant įstatymų ir kitų asmenų teisių bei interesų. Kiti juridiniai asmenys Savivaldybės jiems patikėjimo teise perduotą turtą valdo, naudoja ir disponuoja juo tiek ir tokia tvarka bei sąlygomis, kaip nustatyta Aprašo 11 punkte ir turto patikėjimo sutartyje;
2.10. turto panauda – neatlygintinas naudojimasis ir valdymas panaudos sutartimi perduotu turtu;
2.11. liekamosios medžiagos – tinkamos naudoti detalės, mazgai, taurieji metalai, brangakmeniai, antrinės žaliavos, statybinės ir kitos medžiagos, liekančios išardžius numatytą likviduoti turtą;
2.12. turto nurašymas – Vyriausybės nustatyta tvarka įformintas turto išėmimas iš apyvartos ar sandėliavimo vietų, kai šis turtas perleidžiamas arba likviduojamas;
2.13. turto likvidavimas – Vyriausybės nustatyta tvarka nurašyto turto išvežimas į sąvartyną arba jo sunaikinimas;
2.14. institucinė viešojo ir privačiojo sektorių partnerystė – viešojo ir privačiojo sektorių partnerystės būdas, kai valstybės ar savivaldybės institucijos funkcijoms priskirtą veiklą pagal valdžios ir privataus subjektų partnerystės ar koncesijų sutartis vykdo akcinė bendrovė ar uždaroji akcinė bendrovė (privatus subjektas, jei vykdoma valdžios ir privataus subjektų partnerystės sutartis, arba koncesininkas, jei vykdoma koncesijų sutartis), kurios akcijų dalis priklauso valstybei ar Savivaldybei;
2.15. statinys – pastatas arba inžinerinis statinys, turintis laikančiąsias konstrukcijas, kurios visos (ar jų dalis) sumontuotos statybos vietoje atliekant statybos darbus, ir kuris yra nekilnojamasis daiktas;
2.16. statybos darbai – naujo statinio statyba, statinio rekonstravimas, kapitalinis ar paprastasis remontas;
2.17. kultūros paveldo statinio tvarkomieji statybos darbai – statybos darbai, atliekami kultūros paveldo statinyje ar jo teritorijoje;
2.18. esminiai nekilnojamojo turto pagerinimo darbai:
2.18.1. Lietuvos Respublikos statybos įstatyme nurodytus apibrėžimus atitinkantys rekonstravimo, kapitalinio remonto ar paprastojo remonto darbai, numatyti Birštono savivaldybės strateginio veiklos plano programose – visais atvejais didinama ilgalaikio materialiojo turto vertė,
2.18.2. turto valdytojo (įstaigos vadovo) sprendimu esminio turto pagerinimo darbams priskirti atskiri (pavieniai) remonto darbai;
2.19. statybos užbaigimo dokumentai – Lietuvos Respublikos statybos įstatyme nustatyta tvarka surašytas statybos užbaigimo aktas, deklaracija apie statybos užbaigimą arba Turto valdytojo nustatyta tvarka (kuri neturi prieštarauti Lietuvos Respublikos statybos įstatymo nuostatoms) surašytas atliktų remonto darbų priėmimo aktas;
2.20. savivaldybės institucijos – už savivaldos teisės įgyvendinimą savivaldybės bendruomenės interesais atsakingos institucijos: savivaldybės atstovaujamoji institucija – Savivaldybės taryba, ir Savivaldybės vykdomoji institucija – Savivaldybės administracijos direktorius;
2.21. struktūrinis padalinys – Birštono savivaldybės administracijos skyrius;
2.22. turto valdytojai – savivaldybės institucijos, įstaigos, įmonės ir organizacijos.
3. Aprašas parengtas vadovaujantis Lietuvos Respublikos civiliniu kodeksu, Lietuvos Respublikos vietos savivaldos įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos viešojo sektoriaus apskaitos ir finansinės atskaitomybės standartais, patvirtintais finansų ministro, Lietuvos Respublikos statybos įstatymu ir kitais teisės aktais.
 
II. SAVIVALDYBĖS TURTAS
 
4. Savivaldybės turtas – tai turtas, kuris Savivaldybei priklauso nuosavybės teise:
4.1. ilgalaikis materialusis;
4.2. nematerialusis;
4.3. finansinis;
4.4. trumpalaikis materialusis. 
5. Savivaldybės ilgalaikis materialusis turtas yra:
5.1. žemė, statiniai, patalpos ar jų dalys, įrenginiai ir kiti nekilnojamieji daiktai, nuosavybės teise priklausantys Savivaldybei;
5.2. vietinės reikšmės kilnojamosios ir nekilnojamosios kultūros vertybės ir paminklai, nuosavybės teise priklausantys Savivaldybei;
5.3. kitas ilgalaikis materialusis turtas.
6. Savivaldybės nematerialusis turtas yra:
6.1. Savivaldybės heraldikos objektai;
6.2. patentai ir licencijos, taip pat teisės, atsirandančios iš patentų ir licencijų, sertifikavimo ženklai, techniniai projektavimo dokumentai, informacijos apdorojimo programos ir intelektinės veiklos rezultatai;
6.3. kitas nematerialusis turtas.
7. Savivaldybės finansinis turtas yra:
7.1. pagal įstatymus ir kitus teisės aktus iš mokesčių, rinkliavų ir kitų įmokų gaunami Savivaldybės biudžeto piniginiai ištekliai;
7.2. Savivaldybei nuosavybės teise priklausantys vertybiniai popieriai ir turtinės teisės, atsirandančios iš šių vertybinių popierių;
7.3. reikalavimo teisė į Savivaldybės išduotas paskolas;
7.4. kitas finansinis turtas.
8. Savivaldybė turtą įgyja:
8.1. perimdama valstybės turtą, kuris perduodamas Savivaldybės nuosavybėn pagal įstatymus;
8.2. Tarybos sutikimu perimdama valstybės turtą savivaldybių savarankiškosioms funkcijoms įgyvendinti, kai šis turtas perduodamas Savivaldybės nuosavybėn pagal Vyriausybės nutarimus;
8.3. įstatymų nustatyta tvarka gaudama pajamų iš mokesčių, rinkliavų ir kitų įmokų;
8.4. gaudama pajamų iš Savivaldybės turto valdymo ir naudojimo;
8.5. pagal sandorius;
8.6. pagal testamentą paveldėdama turtą;
8.7. pagal teismo sprendimą perimdama bešeimininkį turtą;
8.8. kitais įstatymų nustatytais būdais.
 
III. VALSTYBĖS TURTAS, PERDUOTAS SAVIVALDYBEI VALDYTI, NAUDOTI IR DISPONUOTI JUO PATIKĖJIMO TEISE
 
9. Patikėjimo teise Savivaldybė valdo, naudoja ir disponuoja valstybės turtu, kuris:
9.1. pagal Lietuvos Respublikos valstybės turto perdavimo savivaldybių nuosavybėn įstatymą priskirtas savivaldybių nuosavybėn, bet dar neperduotas Savivaldybės nuosavybėn;
9.2. Vyriausybės nutarimais Savivaldybei perduotas valstybinėms (valstybės perduotoms savivaldybėms) funkcijoms įgyvendinti.
 
IV. SAVIVALDYBĖS TURTO VALDYMO, NAUDOJIMO IR DISPONAVIMO JUO SUBJEKTAI, PRINCIPAI IR TVARKA
 

10. Savivaldybei nuosavybės teise priklausančio turto savininko funkcijas, vadovaudamasi teisės aktais, įgyvendina Taryba.

11. Savivaldybės biudžetinės įstaigos, organizacijos, kitos savivaldybės institucijos (jų struktūriniai ir teritoriniai padaliniai), joms patikėjimo teise perduotą Savivaldybės turtą valdo, naudoja bei disponuoja juo pagal įstatymus ir Tarybos nustatyta tvarka. Įgytas turtas nuosavybės teise priklauso Savivaldybei.

12. Kitiems juridiniams asmenims, nenurodytiems Aprašo 11 punkte, Savivaldybės turtas patikėjimo teise gali būti perduodamas pagal turto patikėjimo sutartį, parengtą notaro, savivaldybių funkcijoms įgyvendinti ir tik tais atvejais, kai jie pagal įstatymus gali atlikti savivaldybių funkcijas. Sprendimą dėl turto perdavimo patikėjimo teise kitiems juridiniams asmenims priima Taryba. Tokiame sprendime turi būti nurodyta Savivaldybės institucija ar įstaiga, įgaliota sudaryti turto patikėjimo sutartį, ir juridinis asmuo, pagal įstatymus galintis atlikti savivaldybių funkcijas. Kiti juridiniai asmenys, kuriems Savivaldybės turtas perduotas pagal turto patikėjimo sutartį, negali šio turto perduoti nuosavybės teise kitiems asmenims, jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ir kitų asmenų prievolių įvykdymą, jo išnuomoti, suteikti panaudos pagrindais ar perduoti jį kitiems asmenims naudotis kitu būdu. Šis turtas gali būti naudojamas tik Savivaldybės funkcijoms įgyvendinti. Turto patikėjimo sutartyje gali būti nustatyta ir kitų apribojimų. Savivaldybės institucija ar įstaiga, sudariusi turto patikėjimo sutartį, privalo prižiūrėti, kad sutartis būtų tinkamai vykdoma. Sutartį sudariusi savivaldybės institucija ar įstaiga privalo atsisakyti patikėjimo sutarties remdamasi Lietuvos Respublikos civilinio kodekso 6.967 straipsnio 1 dalies 5 punktu, jei juridinis asmuo (patikėtinis) nebegali (ar atsisako) įgyvendinti Savivaldybės funkcijų, kurioms įgyvendinti pagal patikėjimo sutartį buvo perduotas turtas. Pasibaigus turto patikėjimo sutarčiai, turtą patikėjimo teise valdo, naudoja ir juo disponuoja sutartį pasirašiusi savivaldybės institucija ar įstaiga, jei Taryba nenustato kitaip.
13. Patikėjimo teisė į perduodamą Savivaldybės turtą atsiranda nuo turto perdavimo patikėjimo teisės subjektui (patikėtiniui) ir turto perdavimo ir priėmimo akto (priedas) pasirašymo. Turto perdavimo ir priėmimo aktus surašo turto davėjas.
14. Nereikalingas arba netinkamas (negalimas) naudoti Savivaldybei nuosavybės teise priklausantis turtas iš vienos savivaldybės institucijos, įstaigos, organizacijos kitai perduodamas patikėjimo teise valdyti, naudoti ir disponuoti juo laikantis šio Aprašo.

15. Teikiant Tarybai sprendimo projektą perduoti Savivaldybės nuosavybėje esantį turtą valdyti, naudoti ir disponuoti juo patikėjimo teise prie projekto turi būti pridėta turto perėmėjo prašymas (ar sutikimas, ar derinimo žyma projekte) priimti turtą, prašyme turi būti nurodytas prašomo perduoti Savivaldybės turto naudojimo tikslas, o kai Savivaldybės turtas perduodamas pagal patikėjimo sutartį šiame Apraše nurodytiems subjektams – konkreti savivaldybės funkcija, kuriai atlikti bus naudojamas perimtas turtas (perdavimas negalimas, jeigu pagal finansavimo sutartį jis draudžiamas). 
16. Perduodant Savivaldybės nekilnojamąjį turtą valdyti, naudoti ir disponuoti juo patikėjimo teise ar pagal patikėjimo sutartį patikėtiniui surašomas apžiūros aktas, kurio forma tvirtinama Savivaldybės administracijos direktoriaus įsakymu, ir  perduodama nekilnojamojo turto kadastrinių matavimų byla arba jos kopija, arba skenuoti įrašai. Apžiūros aktą surašo turtą perduodančios įstaigos vadovo sudaryta komisija, dalyvaujant turtą perimančios įstaigos atstovui (atstovams).
17. Kai turtas perduodamas patikėjimo teise kitam naudotojui, turto gavėjas jį įtraukia į apskaitą, o turto davėjas nurašo. 

18. Savivaldybei perduotas valstybės turtas valdomas vadovaujantis įstatymais,  Vyriausybės nutarimais, kitais teisės aktais: 

18.1. valstybės turtas, perduotas Vyriausybės nutarimais Savivaldybei nuosavybės teise, įtraukiamas į Birštono  savivaldybės administracijos apskaitą ir Tarybos sprendimais perduodamas valdyti, naudoti ir disponuoti juo patikėjimo teise savivaldybės įstaigoms, įmonėms ir organizacijoms;

18.2. perduotas valstybės turtas patikėjimo teise valdyti, naudoti ir disponuoti juo įtraukiamas į Birštono savivaldybės administracijos apskaitą ir pagal panaudos sutartis perduodamas valdyti ir naudoti Tarybos sprendime nurodytai įstaigai, įmonei, organizacijai;

18.3. valstybės arba Savivaldybės turto, kuris teisės aktų nustatyta tvarka perduotas laikinai naudotis pagal panaudos, nuomos, laikino saugojimo sutartis, apskaitą tvarko įstaiga, kuri šį turtą perduoda, o įstaiga, kuri šį turtą priima, tvarko nebalansinėje sąskaitoje pagal kiekvieną turto davėją ir jo pateiktus duomenis apie turtą.

19. Savivaldybės turtas turi būti valdomas, naudojamas ir juo disponuojama vadovaujantis šiais principais:
19.1. visuomeninės naudos – turtas turi būti valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą;
19.2. efektyvumo – sprendimais, susijusiais su Savivaldybės turto valdymu, naudojimu ir disponavimo juo, turi būti siekiama maksimalios naudos visuomenei;
19.3. racionalumo – turtas turi būti tausojamas, nešvaistomas, racionaliai valdomas ir naudojamas;
19.4. viešosios teisės – sandoriai dėl turto turi būti sudaromi tik teisės aktų, reglamentuojančių disponavimą valstybės ir (ar) Savivaldybės turtu, nustatytais atvejais ir būdais.

20. Savivaldybės ir valstybės  turtas, Savivaldybės valdomas patikėjimo teise, perduodamas panaudos pagrindais laikinai neatlygintinai valdyti ir naudoti laikantis teisės aktais nustatytų nuostatų pagal atskirus Tarybos sprendimus ir vadovaujantis atskiru Tarybos sprendimu patvirtintu panaudos tvarkos aprašu.

21. Savivaldybės turtas išnuomojamas pagal atskirus Tarybos sprendimus ir vadovaujantis atskiru Tarybos sprendimu patvirtintu turto nuomos tvarkos aprašu.

22. Savivaldybės gyvenamosios patalpos (socialinio būsto fondo būstai ir ne socialiniai būstai) nuomojamos Lietuvos Respublikos paramos būstui įsigyti ar išsinuomoti įstatymo,  Vyriausybės nutarimų, Tarybos sprendimų ir kitų teisės aktų nustatyta tvarka, panaudos teise perduodamos naudoti Lietuvos Respublikos civilinio kodekso, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo bei kitų teisės aktų nustatyta tvarka. 
23. Savivaldybės gyvenamosios patalpos ir jų priklausiniai parduodami viešų aukcionų būdu Lietuvos Respublikos paramos būstui įsigyti ar išsinuomoti įstatymo ir kitų teisės aktų nustatyta tvarka. 
 
V. TURTO APSKAITA 
 

24. Savivaldybės turtas ir valstybės turtas, Savivaldybės valdomas patikėjimo teise, įtraukiamas į Savivaldybės turto apskaitą, kurią tvarko Birštono savivaldybės administracijos Apskaitos skyrius, kol bus perduotas kitam turto valdytojui. 

25. Turto valdytojas turto apskaitą tvarko vadovaudamasis teisės aktų nustatyta tvarka bei įstaigos patvirtintomis Turto apskaitos taisyklėmis.
26. Ilgalaikis turtas apskaitoje registruojamas, jei jis atitinka ilgalaikio turto sąvoką ir VSAFAS nustatytus ilgalaikio turto kriterijus.
27. Turto vertė apskaitoje nurodoma eurais ir euro centais.    
28. Ilgalaikis materialusis turtas apskaitoje registruojamas įsigijimo arba pasigaminimo savikaina, kurios minimali vertė yra 500 (penki šimtai) eurų, išskyrus nekilnojamąjį turtą, kilnojamąsias vertybes, kitas vertybes, transporto priemones, šaunamuosius  ginklus (išskyrus vienkartinio naudojimo), priskiriamus prie ilgalaikio materialiojo turto, neatsižvelgiant į jų vertę (įsigijimo (pasigaminimo) savikainą). 
29. Trumpalaikis materialusis turtas apskaitoje registruojamas įsigijimo savikaina.

30. Turto valdytojai pagal VSAFAS  sudaro turto apskaitos registrus. 

31. Turto valdytojas turi turėti atskirus turto apskaitos registrus Savivaldybei nuosavybės ir valstybei nuosavybės teise priklausančiam turtui.
32. Kiekvienam ilgalaikio turto objektui suteikiamas atskiras inventoriaus numeris. Kai daiktas susideda iš kelių elementų (komplektas), sudarančių kartu su pagrindiniu daiktu vieną visumą, kiekvienam jų suteikiamas tas pats inventoriaus numeris.
33. Turto valdytojai ilgalaikio turto nusidėvėjimą bei amortizaciją skaičiuoja kas mėnesį. Turto nusidėvėjimas pradedamas skaičiuoti kitą mėnesį po turto įsigijimo ir nebeskaičiuojamas nuo kito mėnesio po turto nurašymo arba perdavimo kitam turto valdytojui nuosavybės arba patikėjimo teise.

34. Savivaldybės ir valstybės turto, kuris teisės aktų nustatyta tvarka laikinai kitiems asmenims perduotas panaudos, nuomos ar pasaugos pagrindais, apskaitą tvarko turto valdytojai, kurie šį turtą perduoda, o asmenys, kurie šį turtą priima, tvarko šią apskaitą nebalansinėje sąskaitoje pagal kiekvieną turto davėją ir jo pateiktus duomenis apie turtą.
35. Turto valdytojas, tiesiogiai gavęs valstybei nuosavybės teise priklausantį turtą, per 3 dienas apie tai turi pranešti Birštono savivaldybės administracijai. Turto valdytojas perduotą valstybės turtą  įtraukti į savo apskaitą gali tik Tarybai sutikus perimti turtą ir pasirašius perdavimo ir priėmimo aktą.
36. Ilgalaikio turto kiekvieno vieneto nusidėvėjimas skaičiuojamas vadovaujantis Tarybos patvirtintais ilgalaikio turto nusidėvėjimo normatyvais. 
37. Savivaldybės nuosavybės teise ir valstybės, valdomo patikėjimo teise, ilgalaikio materialiojo turto statybos darbų visus dokumentus pasirašo asignavimų valdytojas ar jo įgaliotas asmuo. 
38. Kai atliekami Savivaldybei nuosavybės teise bei valstybės valdomo patikėjimo teise nekilnojamojo turto statybos darbai:

38.1. statinių valdytojai, naudotojai ir Savivaldybės administracijos struktūriniai padaliniai, atsakingi už statinio statybos darbus, jeigu finansavimas vykdomas per Birštono savivaldybės administraciją, informuoja Savivaldybės administracijos Apskaitos skyrių apie pradedamų darbų pradžią (išskyrus avarinės būklės likvidavimo darbus), pateikia rangos sutarties kopiją, o vėliau – atliktų darbų aktus, sąskaitas faktūras ir statybos užbaigimo akto kopiją;  
38.2. Savivaldybės administracijos skyriai, pateikdami Apskaitos skyriui apmokėti sąskaitas faktūras, kurių išlaidos turi būti registruojamos „Nebaigtos statybos“ ir „Nebaigtų projektų“ sąskaitose, kartu pateikia atliktų darbų aktus bei nurodo objekto pavadinimą; 
38.3. užbaigus statybos darbus, struktūriniai padaliniai, atsakingi už statybos darbus, prieš rengdami statybos užbaigimo dokumentus, suderina su Savivaldybės administracijos Apskaitos skyriumi finansavimo išlaidas;  
38.4. Savivaldybės administracijos Ūkio, turto ir kaimo plėtros skyrius, parengia pažymą apie statinio statybos darbų vertę pagal turtinius vienetus ir finansavimo šaltinius, kurios forma tvirtinama Savivaldybės administracijos direktoriaus įsakymu, o turėdamas statinio statybos užbaigimo akto originalą bei visą statinio statybos dokumentaciją, pažymą teikia  Savivaldybės administracijos Apskaitos skyriui dėl objekto įtraukimo į turto apskaitą; 

38.5. Savivaldybės administracijos Ūkio, turto ir kaimo plėtros skyrius turto valdytojui, kurio balanse esančiam statiniui buvo atlikti statybos darbai, perduoda dokumentus ar jų kopijas, o šis padidina statinio vertę, atsižvelgdamas į  Aprašo 38.6  papunkčio reikalavimus, jeigu finansavimo sutartyse nebuvo numatyti apribojimai dėl turto perdavimo;
38.6. visiems statybos darbams, numatytiems  Birštono savivaldybės strateginio veiklos plano programose, kurie pagerina objekto savybes, rengiamas Birštono savivaldybės administracijos direktoriaus įsakymas dėl objektų verčių padidinimo, o dėl atskirų (pavienių) remonto darbų esminio turto pagerinimo taip pat sprendžia Birštono savivaldybės administracijos direktorius.
39. Įsigijus, įrengus, pastačius, suremontavus ilgalaikį ar trumpalaikį turtą (išskyrus nekilnojamąjį), būtini turto įsigijimo dokumentai (sąskaita faktūra, darbų priėmimo ir perdavimo aktas ir kt.). 
40. Savivaldybei nuosavybės teise priklausančių gatvių priežiūrą vykdo biudžetinė įstaiga Birštono miesto tvarkymo tarnyba, o vietinės reikšmės kelių – Birštono seniūnija.
41. Birštono savivaldybės administracijos Biudžeto skyrius kiekvienais metais teikia Tarybai Birštono savivaldybės konsoliduotų ataskaitų rinkinį.

 
VI. SAVIVALDYBĖS TURTINIŲ IR NETURTINIŲ TEISIŲ ĮGYVENDINIMAS
 
42. Savivaldybės turtinės ir neturtinės teisės viešosiose įstaigose, akcinėse bendrovėse, uždarosiose akcinėse bendrovėse ir kitos teisinės formos juridiniuose asmenyse įgyvendinamos   Vyriausybės nustatyta tvarka.
 
VII. SAVIVALDYBĖS TURTO PERDAVIMAS KITŲ SUBJEKTŲ NUOSAVYBĖN, INVESTAVIMAS, ĮKEITIMAS 
 
43. Savivaldybei nuosavybės teise priklausantis turtas kitų subjektų nuosavybėn perduodamas:
43.1 privatizuojant akcijas pagal įstatymus;
43.2. perduodant jį valstybės ar kitos savivaldybės nuosavybėn;
43.3. parduodant Savivaldybės nekilnojamąjį turtą ir jam priskirtą žemės sklypą, taip pat kitus nekilnojamuosius daiktus Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 21 straipsnyje nustatyta tvarka;
43.4. Savivaldybei nuosavybės teise priklausančias viešųjų įstaigų dalininko teises  parduodant kitiems asmenims Vyriausybės nustatyta viešosios įstaigos dalininko teisių pardavimo viešo aukciono būdu tvarka;
43.5. Savivaldybės  kilnojamasis ir nekilnojamasis materialusis turtas, skirtas vystomojo bendradarbiavimo veiklai vykdyti arba humanitarinei pagalbai teikti, gali būti neatlygintinai perduodamas tarptautinių organizacijų, kitų valstybių valstybinių ar  savivaldybių  institucijų,  kitų  valstybių viešųjų juridinių asmenų nuosavybėn vadovaujantis Tarybos sprendimu.
43.6. kitais įstatymų nustatytais būdais.
44. Savivaldybės turtas, Tarybai priėmus sprendimą, gali būti perduotas valstybės arba kitos savivaldybės nuosavybėn, kai yra Vyriausybės ar jos įgaliotos institucijos, arba kitos savivaldybės tarybos sutikimas. Užsienio valstybėje esantis Savivaldybės nekilnojamasis turtas rinkos kaina parduodamas vadovaujantis Tarybos sprendimu.
45. Savivaldybės turtas negali būti perduodamas kitiems juridiniams ar fiziniams asmenims ar kitaip susiejamas su turtu jungtinės veiklos sutarties pagrindu.

46. Savivaldybės turtas gali būti investuojamas teisės aktų nustatytais atvejais Tarybos sprendimu pagal atskirą Tarybos sprendimu patvirtintą tvarkos aprašą.

47. Savivaldybei nuosavybės teise priklausantis ilgalaikis materialusis turtas gali būti įkeistas įstatymų nustatytais atvejais vadovaujantis Tarybos sprendimu pagal atskirą Tarybos sprendimu patvirtintą turto įkeitimo tvarkos aprašą. Nematerialusis, finansinis ir materialusis trumpalaikis Savivaldybės turtas negali būti įkeistas.
48. Savivaldybės įmonės turto valdymui papildomai taikomos Lietuvos Respublikos valstybės ir savivaldybių įmonių įstatymo nuostatos. 

VIII. SAVIVALDYBĖS TURTO APSKAITOS KONTROLĖ
 
49. Savivaldybės turto apskaitą, valdymą, naudojimą ir disponavimą juo kontroliuoja Savivaldybės kontrolierius ir Valstybės kontrolė.
 
IX. SAVIVALDYBĖS REIKMĖMS ĮGYTAS TURTAS 
 
50. Savivaldybės įmonės, įstaigos ir organizacijos, įstatymų nustatyta tvarka įgijusios turtą kaip Savivaldybės nuosavybę, jį valdo, naudoja ir disponuoja juo patikėjimo teise. Įgytas turtas nuosavybės teise priklauso Savivaldybei.
 
X. NEREIKALINGO ARBA NETINKAMO (NEGALIMO) NAUDOTI SAVIVALDYBĖS TURTO PERLEIDIMAS  IR NURAŠYMAS
51. Savivaldybės nematerialusis turtas, ilgalaikis ir trumpalaikis materialusis turtas pripažįstamas nereikalingu arba netinkamu (negalimu) naudoti ir nurašomas teisės aktų nustatyta tvarka ir vadovaujantis atskiru Tarybos sprendimu patvirtintu tvarkos aprašu.

 
XI. KITOS NUOSTATOS
 
52. Aprašas keičiamas ir pripažįstamas netekusiu galios Tarybos sprendimu.
53. Tai, kas nereglamentuota Apraše, sprendžiama taip, kaip nustatyta Lietuvos Respublikos teisės aktuose.
54. Jei Aprašo nuostatos prieštarauja Lietuvos Respublikos įstatymų, Vyriausybės nutarimų ar kitų aukštesnę galią turinčių teisės aktų nuostatoms, taikomos tų aktų nuostatos.

55. Birštono savivaldybės administracijos Ūkio, turto ir akimo plėtros skyrius yra atsakingas už šio Aprašo nuostatų vykdymą ir procedūrų, susijusiu su turto valdymu, viešinimą.

__________________
